B4-0366, 0368, 0369, 0371, 0372, 0373 και 0374/95

Ψήφισμα σχετικά με τη χάραξη στρατηγικής για την προστασία του κλίματος στην ΕΕ

Το Ευρωπαϊκό Κοινοβούλιο,

- έχοντας υπόψη τα ψηφίσματά του της 13ης Ιουνίου 1991 σχετικά με την ενέργεια και το περιβάλλον ((ΕΕ C 183, 15.7.1991, σελ.303 και 308.)),

- έχοντας υπόψη το ψήφισμά του της 13ης Ιουνίου 1991 σχετικά με τα οικονομικά και φορολογικά μέσα της περιβαλλοντικής πολιτικής ((ΕΕ C 183, 15.7.1991, σελ. 296.)),

- έχοντας υπόψη το ψήφισμά του της 13ης Φεβρουαρίου 1992 σχετικά με τη συμμετοχή της Ευρωπαϊκής Κοινότητας στη Διάσκεψη των Ηνωμένων Εθνών για το Περιβάλλον και την Ανάπτυξη (UΝCΕD) ((ΕΕ C 067, 16.3.1992, σελ. 152.)),

- έχοντας υπόψη το ψήφισμά του της 15ης Μαΐου 1992 σχετικά με τη Διάσκεψη των Ηνωμένων Εθνών για το Περιβάλλον και την Ανάπτυξη (UΝCΕD) ((ΕΕ C 150, 15.6.1992, σελ. 322.)),

- έχοντας υπόψη το ψήφισμά του της 9ης Ιουλίου 1992 σχετικά με τα αποτελέσματα της Διάσκεψης των Ηνωμένων Εθνών για το Περιβάλλον και την Ανάπτυξη (UΝCΕD) ((ΕΕ C 241, 21.9.1992, σελ. 178.)),

- έχοντας υπόψη την πρόταση της Επιτροπής για οδηγία του Συμβουλίου περί επιβολής φόρου στις εκπομπές διοξειδίου του άνθρακος καθώς και στην ενέργεια (CΟΜ(92) 0226) ((ΕΕ C 196 της 3.8.1992, σ. 1)),

- έχοντας υπόψη τη Σύμβαση Πλαίσιο για τις Κλιματολογικές Μεταβολές η οποία υπεγράφη στα πλαίσια της Διασκέψεως του Rio de Janeiro και η οποία τέθηκε σε εφαρμογή στις 21 Μαρτίου 1994, αποτελώντας το πρώτο υποχρεωτικό μέτρο διεθνούς δικαίου στον τομέα της συνολικής προστασίας του περιβάλλοντος,

- έχοντας υπόψη το ανακοινωθέν το οποίο εξεδόθη μετά το πέρας των συζητήσεων που πραγματοποιήθηκαν κατά το Ευρωπαϊκό Συμβούλιο του Έσσεν, τον Δεκέμβριο 1994,

- έχοντας υπόψη τα αποτελέσματα του Συμβουλίου Περιβάλλοντος του Δεκεμβρίου 1994,

- έχοντας υπόψη τη Διάσκεψη των Συμβαλλομένων Μερών στη Σύμβαση Πλαίσιο για τις Κλιματολογικές Μεταβολές η οποία πρόκειται να διεξαχθεί από τις 28 Μαρτίου έως τις 7 Απριλίου 1995 στο Βερολίνο,

- έχοντας υπόψη το σχέδιο πρωτοκόλλου που συνέταξε, ενόψει της Διασκέψεως των Συμβαλλομένων Μερών, η Ένωση Μικρών Νησιωτικών Κρατών (ΑΟSΙS), όσον αφορά τη μείωση των εκπομπών αερίων που συμβάλλουν στη δημιουργία του φαινομένου του θερμοκηπίου,

- έχοντας υπόψη το ψήφισμα της Συνέλευσης Ίσης Εκπροσώπησης ΑΚΕ-ΕΕ που εγκρίθηκε κατά τη Διάσκεψη του Ντακάρ (Φεβρουάριος 1995) σχετικά με τη Διάσκεψη των Συμβαλλομένων Μερών,

Α. υπενθυμίζοντας ότι στις 29 Νοεμβρίου 1990, το Συμβούλιο ενέκρινε ψήφισμα που έθετε ως στόχο την σταθεροποίηση, κατά το έτος 2000, των εκπομπών CΟ2 στα επίπεδα του 1990, πράγμα που απετέλεσε την πρώτη στο είδος της πρωτοβουλία στον κόσμο[semigr ]

B. επισημαίνοντας ότι, σύμφωνα με όλους τους υπολογισμούς και με βάση τα σημερινά μέτρα που εφαρμόζονται, σε εθνικό και ευρωπαϊκό επίπεδο, για την αντιμετώπιση του φαινομένου της αλλαγής του κλίματος, θα είναι εξαιρετικά δύσκολο για την Ευρωπαϊκή Ένωση να επιτύχει ακόμα και τον λιγότερο φιλόδοξο στόχο, που είναι η σταθεροποίηση των εκπομπών CΟ2 το έτος 2000 στα επίπεδα του 1990,

Γ. λαμβάνοντας υπόψη ότι ο στόχος της Σύμβασης των Ηνωμένων Εθνών για τις Κλιματολογικές Μεταβολές είναι η σταθεροποίηση της ατμοσφαιρικής συγκέντρωσης αερίων που δημιουργούν το φαινόμενο του θερμοκηπίου σε επίπεδα που θα αποτρέπουν επικίνδυνες ανθρωπογενείς επιδράσεις επί του κλιματολογικού συστήματος,

Δ. υπενθυμίζοντας ότι η Διεθνής Επιτροπή Εμπειρογνωμόνων για την Αλλαγή του Κλίματος έχει προ πολλού επισημάνει ότι οι εκπομπές CΟ2 πρέπει να μειωθούν κατά 60% προκειμένου να αποφευχθούν επικίνδυνες κλιματολογικές επιπτώσεις από τα αέρια που προκαλούν το φαινόμενο του θερμοκηπίου, και αντιλαμβανόμενο ότι για να επιτευχθεί η μείωση αυτή απαιτείται η χρήση συντονισμένων μέσων από όλα τα ενδιαφερόμενα μέρη,

Ε. φρονώντας ότι, μολονότι το πρόβλημα της αλλαγής του κλίματος πρέπει να αντιμετωπισθεί σε διεθνές επίπεδο, πρέπει επίσης να αναγνωρισθεί ότι είναι χρέος των ανεπτυγμένων χωρών, όπως τα κράτη μέλη της ΕΕ, να δώσουν το πράδειγμα μειώνοντας τις εκπομπές αερίων που προκαλούν το φαινόμενο του θερμοκηπίου, και επομένως και τις εκπομπές CΟ2,

ΣΤ. ότι κατά τη Διάσκεψη του Βερολίνου το Μάρτιο 1995, η οποία αποτελεί συνέχεια της Διάσκεψης του Ρίο και συνιστά την πρώτη ευκαιρία να δοθεί συγκεκριμένο και ακριβές περιεχόμενο στη Σύμβαση των Ηνωμένων Εθνών για τις Κλιματολογικές Μεταβολές, η Ένωση θα χρειασθεί να αποδείξει έμπρακτα το αξιόπιστο των μέτρων που υιοθετεί προκειμένου να υλοποιήσει τους στόχους οι οποίοι προσδιορίστηκαν κατά τη Διάσκεψη του Ρίο εάν θέλει να πείσει τα υπόλοιπα συμβαλλόμενα μέρη να τιμήσουν τις υποχρεώσεις τους,

Ζ. λαμβάνοντας υπόψη τις προσπάθειες που ήδη έχουν αναλάβει ορισμένα κράτη μέλη (Σουηδία, Δανία, Φινλανδία και Ολλανδία) να μειώσουν την κατανάλωση μη ανανεώσιμων μορφών ενέργειας και τις εκπομπές διοξειδίου του άνθρακα μέσω της επιβολής ειδικών εθνικών φόρων,

Η. επισημαίνοντας ότι η Σύμβαση Πλαίσιο πρέπει να τεθεί σε εφαρμογή, να αποκτήσει συγκεκριμένη υπόσταση και να αναπτυχθεί περαιτέρω ως αποτέλεσμα της Διάσκεψης των Συμβαλλομένων Μερών στο Βερολίνο,

1. εκφράζει την απογοήτευσή του για το γεγονός ότι το Συμβούλιο και η Επιτροπή, μετά από πολυετείς συζητήσεις και παρ' όλες τις διακηρύξεις τους, δεν έχουν ακόμη καταλήξει σε συμφωνία για μια συνεκτική και αποτελεσματική κοινοτική στρατηγική για την καταπολέμηση των εκπομπών CΟ2[semigr ]

2. επαναλαμβάνει την πεποίθησή του ότι πρέπει να μειωθεί η κατανάλωση ενέργειας μέσω της αποτελεσματικότερης χρήσης της, τόσο σε παγκόσμιο όσο και σε εθνικό επίπεδο, και θεωρεί την προστασία των ενεργειακών πόρων αποτελεσματικό τρόπο για την επίτευξη του στόχου αυτού[semigr ]

3. επαναλαμβάνει ότι, παρ' όλο που επιβάλλεται να αναληφθεί αποφασιστική δράση όχι μόνο σε κοινοτικό, αλλά και σε παγκόσμιο επίπεδο, η Ευρωπαϊκή Ένωση οφείλει να αναλάβει ηγετικό ρόλο και διεθνώς, και σε επίπεδο Κοινότητας[semigr ]

4. ζητεί από την Επιτροπή και τα κράτη μέλη να προτρέψουν τα υπόλοιπα Συμβαλλόμενα Μέρη της Διάσκεψης του Ρίο να εκμεταλλευτούν την ευκαιρία που τους παρέχεται από την επικείμενη πρώτη Διάσκεψη των Συμβαλλομένων Μερών προκειμένου να καταλήξουν σε συμφωνία όσον αφορά τη σταθεροποίηση, κατά το έτος 2000, των εκπομπών διοξειδίου του άνθρακος στα επίπεδα του 1990 (παράρτημα 1, κράτη), μέσω δεσμευτικής δηλώσεως την οποία θα συνυπογράψουν τα Συμβαλλόμενα Μέρη[semigr ]

5. καλεί την Επιτροπή και το Συμβούλιο να δεχθούν εκ μέρους της Ευρωπαϊκής Ένωσης το Πρωτόκολλο των 36 λεγομένων χωρών ΑΟSΙS (μικρές νησιωτικές χώρες) το οποίο αναφέρει ότι οι αναπτυσσόμενες χώρες δεσμεύονται να μειώσουν τις ετήσιες εκπομπές CO2 κατά 20% έως το έτος 2005, ως επόμενο βήμα για μια παγκόσμια μείωση των εκπομπών του διοξειδίου του άνθρακα[semigr ]

6. ζητεί από την Επιτροπή να υποβάλει επειγόντως προτάσεις για την εφαρμογή, κατά προτίμηση, εκ μέρους όλων των κρατών μελών, φορολογικών μέσων για τον έλεγχο και τον περιορισμό των εκπομπών διοξειδίου του άνθρακος[semigr ]

7. ζητεί από το Συμβούλιο να δεσμευθεί, πρίν από τη Διάσκεψη του Βερολίνου, ότι θα υιοθετήσει το ταχύτερο δυνατόν τις προτάσεις αυτές[semigr ]

8. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και την Επιτροπή.